“ครม.” สั่งคุมราคาขนส่งออนไลน์ “Grab-Kerry-Lalamove” หลังโดนผู้บริโภคร้องเรียนหนัก
ที่ประชุม “ครม.” สั่งคุมราคาขนส่งออนไลน์ “Grab-Kerry-Lalamove” หลังโดนผู้บริโภคร้องเรียนหนัก
ที่ประชุม “ครม.” สั่งคุมราคาขนส่งออนไลน์ “Grab-Kerry-Lalamove” หลังโดนผู้บริโภคร้องเรียนหนัก
30 มิ.ย. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (30 มิ.ย.63) เห็นชอบการกำหนดสินค้าและบริการควบคุมปี 2563 รวม 51 รายการ (46 สินค้า และ 5 บริการ) ตามที่กระทรวงพาณิชย์เสนอ ซึ่งเป็นการทบทวนรายการสินค้าและบริการควบคุม ตามประกาศคณะกรรมการกลางว่าด้วยราคาสินค้าและบริการ ฉบับที่ 53 มีผลบังคับใช้ตั้งแต่ 4 ก.ค.62 และจะสิ้นสุด 3 ก.ค.63 สำหรับการกำหนดสินค้าและบริการควบคุมปี 63 ยังคงรายการสินค้าควบคุมตามเดิม จำนวน 50 รายการ ปรับรายละเอียด 2 รายการ และเพิ่มเติม 1 รายการ
โดยให้ปรับรายละเอียด 2 รายการ ได้แก่
– บริการขนส่งสำหรับธุรกิจออนไลน์ ปรับเป็น “บริการซื้อขายและหรือบริการขนส่งสินค้าสำหรับธุรกิจออนไลน์” เนื่องจากการระบาดของโรคโควิด-19 ส่งผลให้เกิดการเปลี่ยนแปลงพฤติกรรมของผู้ประกอบการและผู้บริโภคตามชีวิตวิถีใหม่ (New Normal) หันมาใช้บริหารสินค้าออนไลน์มากขึ้น และมีการร้องเรียนของผู้บริโภคที่ได้รับเดือดร้อนจากการซื้อสินค้าและบริการออนไลน์
ทั้งนี้ น.ส.รัชดา กล่าวว่า การกำหนดให้สินค้าและบริการใดให้เป็นสินค้าควบคุมเป็นไปตาม พ.ร.บ.สินค้าและบริการ พ.ศ.2562 เพื่อป้องกันการกำหนดราคาซื้อ ราคาจำหน่ายหรือการกำหนดเงื่อนไขและวิธีปฏิบัติทางการค้าที่ไม่เป็นธรรม และในปัจจุบันมีเรื่องร้อนเรียนจากผู้บริโภคทั้งในการซื้อขายผ่านระบบออนไลน์ และราคาขนส่งของผู้ส่งอาหาร Delivery จำนวนมาก การกำหนดสินค้าและบริการควบคุมปี 63 จะครอบคลุมผู้ให้บริการ อาทิ Grab/Kerry/Lalamove ด้วย
– รถจักรยานยนต์ รถยนต์นั่ง รถยนต์บรรทุก ปรับเป็น “รถจักรยานยนต์ รถยนต์บรรทุก” เนื่องจากรถยนต์นั่งเป็นสินค้าที่มีความหลากหลายขึ้นอยู่กับพฤติกรรมและไม่กระทบกับผู้บริโภคทั่วไป
นอกจากนี้ให้เพิ่มรายการสินค้าควบคุม 1 รายการ คือ กากดีดีจีเอส เป็นวัตถุดิบอาหารสัตว์ มีส่วนประกอบของคาร์โบไฮเดรตและโปรตีนมาปรับใช้ในสูตรอาหารสัตว์ที่ผลิตในประเทศ สามารถทดแทนข้าวโพดเลี้ยงสัตว์ได้ ปัจจุบันมีแน้วโน้มการนำเข้ากากดีดีจีเอสจากต่างประเทศเพิ่มขึ้นอย่างต่อเนื่อง ซึ่งจะส่งผลกระทบด้านราคาที่เกษตรกรจะได้รับและเสถียรภาพของตลาดข้าวโพดเลี้ยงสัตว์ที่ผลิตในประเทศ
ขณะที่ให้ถอดน้ำยาปรับผ้านุ่ม และค่าบริการให้เช่าสถานที่เก็บสินค้า ออกจากรายการสินค้าควบคุม เนื่องจากน้ำยาปรับผ้านุ่มไม่ใช่สินค้าจำเป็นที่ต้องมีใช้ทุกครัวเรือน ปัจจุบันมีการแข่งขันสูง และเป็นสินค้าทางเลือกขึ้นอยู่กับพฤติกรรมของผู้บริโภค ส่วนบริการให้เช่าสถานที่เก็บสินค้านั้น เนื่องจากปัจจุบันมีจำนวนสถานที่เก็บสินค้ามากกว่าความต้องการ และมีการแข่งขันสูง จึงไม่เกิดผลกระทบเรื่องค่าเช่า
ส่วนหน้ากากอนามัยนั้นอยู่ในประกาศคนละฉบับที่ออกมาเพิ่มเติมเมื่อวันที่ 4 ก.พ.63 ดังนั้นจึงถือว่าเป็นสินค้าจำเป็นที่ยังมีการควบคุมอยู่จนกว่าจะมีการเปลี่ยนแปลงคำสั่ง
 